Κοινή θέση (ΕΚ) αριθ. 13/2001

που καθορίστηκε από το Συμβούλιο στις 26 Φεβρουαρίου 2001

για την έκδοση του κανονισμού (ΕΚ) αριθ. .../2001 του Ευρωπαϊκού Κοινοβουλίου και του Συμβουλίου, της ..., για την τροποποίηση του κανονισμού (ΕΟΚ) αριθ. 2158/92 του Συμβουλίου για την πυροπροστασία των κοινοτικών δασών

(2001/C 97/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Μετά από διαβούλευση με την Επιτροπή των Περιφερειών,

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Θα πρέπει να τονισθούν ο θεμελιώδης ρόλος που διαδραματίζει ο πληθυσμός της υπαίθρου, ιδιαίτερα οι δασοκόμοι και οι κτηνοτρόφοι, κύριοι προστάτες της ευρωπαϊκής δασικής κληρονομιάς, ιδιαιτέρως μέσω των επαγγελματικών τους ενώσεων, στην κατάρτιση του περιφερειακού σχεδιασμού της δασικής πυροπροστασίας, της προληπτικής δασοκομίας και των μέτρων άμεσης επέμβασης, καθώς και η ανάγκη δημιουργίας των προϋποθέσεων για την ενεργό συμμετοχή των φορέων αυτών στην προστασία των ευρωπαϊκών δασών από τον εν λόγω αβιοτικό παράγοντα.

(2) Η περίοδος εφαρμογής του κανονισμού (ΕΟΚ) αριθ. 2158/92(4), έληγε στις 31 Δεκεμβρίου 1996. Ο εν λόγω κανονισμός τροποποιήθηκε από τον κανονισμό (ΕΚ) αριθ. 308/97(5). Το Δικαστήριο των Ευρωπαϊκών Κοινοτήτων, με την απόφασή του της 25ης Φεβρουαρίου 1999, στις συνεκδικασθείσες υποθέσεις C-164/97 και C-165/97(6), ακύρωσε τον κανονισμό (ΕΚ) αριθ. 308/97 αλλά διατήρησε σε ισχύ τα αποτελέσματά του μέχρι τη θέσπιση ενός νέου κανονισμού ο οποίος αντικαθιστά τον εν λόγω ακυρωθέντα κανονισμό. Προκειμένου να εξασφαλισθεί η ασφάλεια του δικαίου, θα πρέπει να εξασφαλισθεί το κύρος των μέτρων τα οποία ελήφθησαν κατ' εφαρμογήν του ακυρωθέντος κανονισμού.

(3) Τα δάση διαδραματίζουν ουσιαστικό ρόλο στη διατήρηση των θεμελιωδών οικολογικών ισορροπιών, ιδίως όσον αφορά το έδαφος, το νερό, το κλίμα, την πανίδα και τη χλωρίδα. Αυτές οι οικολογικές ισορροπίες είναι απαραίτητες για μια βιώσιμη γεωργία και τη διαχείριση του αγροτικού χώρου.

(4) Θα πρέπει να ληφθεί υπόψη η σημασία του μεσογειακού δάσους στα οικοσυστήματα των κρατών μελών του Νότου της Κοινότητας, ιδίως στις περιοχές που πλήττονται από απερήμωση.

(5) Η διατήρηση της δασικής κληρονομιάς ανταποκρίνεται σε οικονομικές, οικολογικές και κοινωνικές ανησυχίες και συμβάλλει, ιδίως, στο να διατηρηθεί η κοινωνική κατάσταση των εργαζομένων στη γεωργία και στις αγροτικές περιοχές.

(6) Η Κοινότητα και τα κράτη μέλη αποδίδουν ιδιαίτερη σημασία στην προστασία της δασικής τους κληρονομιάς και ανέλαβαν για αυτήν διεθνείς δεσμεύσεις όσον αφορά την αειφόρο ανάπτυξη των δασών και την προστασία των δρυμών, ιδίως κατά την παγκόσμια διάσκεψη των Ηνωμένων Εθνών επί του περιβάλλοντος και της ανάπτυξης, που έγινε στο Ρίο το 1992 καθώς και κατά τις τρεις πανευρωπαϊκές υπουργικές διασκέψεις επί της δασοπροστασίας στην Ευρώπη, που έγιναν στο Στρασβούργο το 1990, στο Ελσίνκι το 1993 και στη Λισαβόνα το 1998. Η κοινοτική δράση που προβλέπεται από τον κανονισμό (ΕΟΚ) αριθ. 2158/92 συμβάλλει στο να δοθεί συνέχεια σ' αυτές τις δεσμεύσεις.

(7) Δυνάμει του κανονισμού (ΕΟΚ) αριθ. 2158/92, εξήντα εκατομμύρια εκτάρια δάσους, ήτοι το ήμισυ περίπου του ευρωπαϊκού δάσους, έχουν ταξινομηθεί σε ζώνες που είναι επικίνδυνες πυρκαγιάς.

(8) Οι φωτιές συνεχίζουν να συνιστούν παράγοντα που περιορίζει την αειφόρο ανάπτυξη των δασών στις ζώνες που είναι επικίνδυνες πυρκαγιάς.

(9) Κατά συνέπεια, η πυροπροστασία των δασών συμβάλλει άμεσα στην επίτευξη των στόχων του άρθρου 33 παράγραφος 1 στοιχείο β) της συνθήκης.

(10) Το κοινοτικό σύστημα ενημέρωσης για τις πυρκαγιές σε δάση, που καθορίστηκε κατ' εφαρμογή του άρθρου 5 του κανονισμού (ΕΟΚ) αριθ. 2158/92, έχει επιτρέψει να υπάρχει κοινοτική συνεργασία στον τομέα των πυρκαγιών των δασών. Η ανάπτυξη του συστήματος αυτού θα επιτρέψει τη δημιουργία ενός αποτελεσματικού εργαλείου για την καλύτερη αξιολόγηση των δράσεων πυροπροστασίας των δασών και για την ακόμα μεγαλύτερη ανάλυση των αιτίων πυρκαγιάς.

(11) Θα πρέπει, συνεπώς, να συνεχισθεί η δράση που προβλέπεται από τον κανονισμό (ΕΟΚ) αριθ. 2158/92, ιδίως για να ενδυναμωθεί η συνάφεια των χρηματοδοτούμενων δασικών μέτρων σε ζώνες που είναι επικίνδυνες πυρκαγιάς, για την εμβάθυνση της καταπολέμησης των αιτίων πυρκαγιάς και για τη βελτίωση των συστημάτων πρόληψης και παρακολούθησης, και να παραταθεί η διάρκεια κατά πέντε έτη, ανερχομένης της περιόδου εφαρμογής της δράσης, κατά τον τρόπο αυτό, σε δέκα έτη από την 1η Ιανουαρίου 1992.

(12) Τα απαιτούμενα μέτρα για την εφαρμογή του κανονισμού (ΕΟΚ) αριθ. 2158/92 θα θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(7).

(13) Ο παρών κανονισμός καθορίζει, για όλη τη διάρκεια της δράσης, το χρηματοδοτικό πλαίσιο που αποτελεί την προνομιακή αναφορά, κατά την έννοια του σημείου 33 της διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής, της 6ης Μαΐου 1999, για τη δημοσιονομική πειθαρχία και τη βελτίωση της διαδικασίας του προϋπολογισμού(8), για την αρμόδια για τον προϋπολογισμό αρχή στο πλαίσιο της ετήσιας διαδικασίας του προϋπολογισμού.

(14) Ενδείκνυται να τροποποιηθεί, αναλόγως, ο κανονισμός (ΕΟΚ) αριθ. 2158/92,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2158/92 τροποποιείται ως εξής:

1. Τα άρθρα 9 και 10 αντικαθίστανται από το ακόλουθο κείμενο:

"Άρθρο 9

1. Η Επιτροπή επικουρείται από τη μόνιμη δασική επιτροπή (εφεξής καλούμενη 'επιτροπή').

2. Όποτε γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της απόφασης αυτής.

Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ, ορίζεται σε τρεις μήνες.

3. Η επιτροπή θεσπίζει τον εσωτερικό της κανονισμό.

Άρθρο 10

1. Η δράση προβλέπεται να διαρκέσει δέκα έτη, αρχής γενομένης από την 1η Ιανουαρίου 1992.

2. Το χρηματοδοτικό πλαίσιο για την υλοποίηση της δράσης ανέρχεται σε 49,4 εκατομμύρια ευρώ, για την περίοδο 1997-2001.

Οι ετήσιες πιστώσεις εγκρίνονται από την αρμόδια για τον προϋπολογισμό αρχή, εντός του ορίου των δημοσιονομικών προοπτικών.

3. Προ της λήξεως της περιόδου που αναφέρεται στην παράγραφο 1, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση περί της εφαρμογής του παρόντος κανονισμού και πρόταση αναθεώρησης που περιλαμβάνει ιδίως τις οικολογικές, οικονομικές και κοινωνικές πτυχές (ποιοτική αξιολόγηση) και τα αποτελέσματα ανάλυσης κόστους-ωφελημάτων (ποσοτική αξιολόγηση)."

2. Στο άρθρο 2 παράγραφος 5, στο άρθρο 4 παράγραφος 4 και στο άρθρο 5 παράγραφος 3, η φράση "με τη διαδικασία που προβλέπεται στο άρθρο 9" αντικαθίσταται από τη φράση "με τη διαδικασία του άρθρου 9 παράγραφος 2".

Άρθρο 2

Οιαδήποτε μνεία μέτρου που λαμβάνεται κατ' εφαρμογήν του κανονισμού (ΕΚ) αριθ. 308/97, πρέπει να νοείται ως μνεία μέτρου που λαμβάνεται κατ' εφαρμογήν του παρόντος κανονισμού, από την ημερομηνία έναρξης ισχύος του τελευταίου.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

...

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C 307 Ε της 26.10.1999, σ. 33.

(2) ΕΕ C 51 της 23.3.2000, σ. 24.

(3) Γνώμη του Ευρωπαϊκού Κοινοβουλίου της 6ης Ιουλίου 2000 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 26ης Φεβρουαρίου 2001 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ L 217 της 31.7.1992, σ. 3.

(5) ΕΕ L 51 της 21.2.1997, σ. 11.

(6) Συλλογή 1999, σ. Ι-1139.

(7) ΕΕ L 184 της 17.7.1999, σ. 23.

(8) EE C 172 της 18.6.1999, σ. 1.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Ο κανονισμός (ΕΚ) αριθ. 307/97 του Συμβουλίου, της 17ης Φεβρουαρίου 1997, που τροποποιεί τον κανονισμό (ΕΟΚ) αριθ. 3528/86 σχετικά με την προστασία των δασών στην Κοινότητα από την ατμοσφαιρική ρύπανση(1), και ο κανονισμός (ΕΚ) αριθ. 308/97 του Συμβουλίου που τροποποιεί τον κανονισμό (ΕΟΚ) αριθ. 2158/92 σχετικά με την πυροπροστασία των κοινοτικών δασών(2), προβλέπουν ως νομική βάση το άρθρο 43 της συνθήκης.

2. Το Ευρωπαϊκό Κοινοβούλιο προσέφυγε για το θέμα της νομικής βάσης στο Δικαστήριο, στις 30 Απριλίου 1997. Στις 25 Φεβρουαρίου 1999, το Δικαστήριο εξέδωσε απόφαση για τις συνεκδικασθείσες υποθέσεις C-164/97 και C-165/97. Η απόφαση αυτή ορίζει ότι ακυρώνονται οι δύο κανονισμοί και ότι το Συμβούλιο έπρεπε να είχε προβλέψει ως μόνη νομική βάση το άρθρο 130 Σ της συνθήκης (σημερινό άρθρο 175).

Ωστόσο, το Δικαστήριο ανέστειλε το ακυρωτικό αποτέλεσμα μέχρις ότου το Συμβούλιο εκδώσει, εντός εύλογης προθεσμίας, νέους κανονισμούς με το ίδιο αντικείμενο.

Η Επιτροπή υπέβαλε τον Ιούλιο του 1999 δύο νέες προτάσεις, στόχος των οποίων είναι η αντικατάσταση των δύο ακυρωθέντων κανονισμών με κανονισμούς που έχουν το ίδιο αντικείμενο όπως οι προηγούμενοι, αλλά προβλέπουν το άρθρο 175 της συνθήκης ως νομική βάση, πράγμα που συνεπάγεται τη διαδικασία συναπόφασης. Το δε συνολικό ποσό έχει αναπροσαρμοστεί, βάσει των ποσών που πράγματι διατέθηκαν στον προϋπολογισμό κατά τα τέσσερα πρώτα έτη εφαρμογής των προγραμμάτων και των προβλεπόμενων ποσών στο προσχέδιο προϋπολογισμού 2001.

Η Οικονομική και Κοινωνική Επιτροπή και το Ευρωπαϊκό Κοινοβούλιο έδωσαν τη γνώμη τους για τις προαναφερόμενες προτάσεις στις 8 Δεκεμβρίου 1999 και στις 6 Ιουλίου 2000, αντιστοίχως. Η Επιτροπή υπέβαλε δύο τροποποιημένες προτάσεις στις 20 Δεκεμβρίου 2000, για να λάβει υπόψη τη γνώμη του Ευρωπαϊκού Κοινοβουλίου.

3. Κατά τη σύνοδό του στις 26 Φεβρουαρίου 2001, το Συμβούλιο καθόρισε την κοινή του θέση σχετικά με τις τροποποιημένες προτάσεις της Επιτροπής, λαμβάνοντας ως νομική βάση το άρθρο 175 παράγραφος 1 της συνθήκης και σύμφωνα με τη διαδικασία του άρθρου 251 της συνθήκης.

II. ΣΤΟΧΟΣ

4. Ο κανονισμός σχετικά με την προστασία από την ατμοσφαιρική ρύπανση αποσκοπεί στη συνέχιση των δράσεων εντατικής παρακολούθησης για τη διατήρηση των θεμελιωδών οικολογικών ισορροπιών καθώς και της δασικής κληρονομιάς, ο δε κανονισμός σχετικά με την πυροπροστασία, στην ενίσχυση της συνοχής των μέτρων δασικής προστασίας, στην εμβάθυνση της καταπολέμησης των αιτίων των πυρκαγιών και στη βελτίωση των συστημάτων πρόληψης και παρακολούθησης. Η περίοδος εφαρμογής της δράσης καθορίζεται σε 15 χρόνια, από 1ης Ιανουαρίου 1987, δηλαδή παρατείνεται κατά πέντε έτη.

III. ΚΟΙΝΗ ΘΕΣΗ

5. Με βάση τους ανωτέρω περιγραφόμενους στόχους, το Συμβούλιο ενέκρινε ως προς την ουσία της την πρόταση της Επιτροπής και επέφερε ορισμένες τροποποιήσεις, οι οποίες αιτιολογούνται παρακάτω. Οι περισσότερες από τις τροποποιήσεις αυτές βασίζονται στις τροπολογίες του Ευρωπαϊκού Κοινοβουλίου, ιδίως οι αιτιολογικές σκέψεις που αναφέρονται στη γενικότερη σημασία του δάσους στα οικοσυστήματα και στο ρόλο των μεσογειακών δασών στην ανάσχεση της απερήμωσης, στις συνέπειες των δασικών ζημιών, στην επίτευξη των στόχων του άρθρου 33 παράγραφος 1 στοιχείο β) της συνθήκης και στην πανευρωπαϊκή υπουργική διάσκεψη της Λισαβόνας. Σχετικά με τα διαθέσιμα κονδύλια του προϋπολογισμού, το Συμβούλιο θεωρεί ως διαθέσιμες πιστώσεις το ποσό που ενέκρινε από κοινού με το Κοινοβούλιο στον προϋπολογισμό του 2001. Τα άρθρα σχετικά με την επιτροπολογία προστέθηκαν από το Συμβούλιο προκειμένου να ληφθεί υπόψη η νέα απόφαση επιτροπολογίας 1999/468/ΕΚ, χωρίς αυτό ωστόσο να επιφέρει ουσιαστικές αλλαγές. Για λόγους νομικής ασφάλειας, προστέθηκαν επίσης ένα άρθρο και η αντίστοιχη παράγραφος της αιτιολογικής σκέψης σχετικά με τους ακυρωθέντες κανονισμούς.

A. Κανονισμός για την προστασία των δασών της Κοινότητας από την ατμοσφαιρική ρύπανση

Πρώτο σημείο αναφοράς(3)

6. Η νομική βάση προσδιορίζεται με μνεία της παραγράφου 1 του άρθρου 175.

Αιτιολογική σκέψη 1

7. Προκειμένου να δηλώσει ότι ο παρών κανονισμός αντικαθιστά τον κανονισμό (ΕΚ) αριθ. 307/97, που αποσκοπούσε στην παράταση της δράσης που προβλέπεται με τον κανονισμό (ΕΟΚ) αριθ. 3528/86, το Συμβούλιο πρόσθεσε ότι το Δικαστήριο, με απόφαση του Φεβρουαρίου 1999, ακύρωσε τους κανονισμούς (ΕΚ) αριθ. 307/97 και (ΕΚ) αριθ. 308/97 του Συμβουλίου. Το Συμβούλιο πρόσθεσε μια φράση για να διασφαλίσει ότι τα αποτελέσματα των μέτρων που λαμβάνονται βάσει ακυρωθέντων κανονισμών παραμένουν σε ισχύ μετά τον έναρξη ισχύος νέων κανονισμών.

Αιτιολογική σκέψη 3

8. Το Συμβούλιο προσάρμοσε ελαφρά την αιτιολογική σκέψη που πρότεινε το Ευρωπαϊκό Κοινοβούλιο, προκειμένου να ληφθεί υπόψη το σύνολο των διαφορετικών τύπων δασών της Ευρωπαϊκής Ένωσης.

Αιτιολογική σκέψη 5

9. Το Ευρωπαϊκό Κοινοβούλιο προσάρμοσε την αιτιολογική σκέψη 6 του κανονισμού που τροποποιεί τον κανονισμό (ΕΟΚ) αριθ. 2158/92, για να προσθέσει την πανευρωπαϊκή υπουργική διάσκεψη της Λισαβόνας. Το Συμβούλιο προσάρμοσε κατά τον ίδιο τρόπο τον κανονισμό που τροποποιεί τον κανονισμό (ΕΟΚ) αριθ. 3528/86, ώστε να ευθυγραμμιστούν οι κανονισμοί (ΕΟΚ) αριθ. 2158/92 και (ΕΟΚ) αριθ. 3528/86.

Αιτιολογικές σκέψεις 8 και 9

10. Οι εν λόγω δύο αιτιολογικές σκέψεις προστέθηκαν, βάσει της γνώμης του Κοινοβουλίου, προκειμένου να υπογραμμιστεί ότι η προστασία των δασών έχει ιδιαίτερη σημασία για την ανάπτυξη βιώσιμων γεωργικών δραστηριοτήτων, τη διαχείριση των αγροτικών περιοχών και την εξασφάλιση ενός ικανοποιητικού επιπέδου διαβίωσης για τους αγροτικούς πληθυσμούς.

Αιτιολογική σκέψη 11

11. Η αιτιολογική σκέψη προστέθηκε προκειμένου να ληφθούν υπόψη οι ισχύοντες κανόνες σχετικά με την επιτροπολογία.

Άρθρο 1 παράγραφος 1 [άρθρα 7 και 8 του κανονισμού (ΕΟΚ) αριθ. 3528/86]

12. Τα εν λόγω δύο άρθρα περιλαμβάνουν τις πλέον πρόσφατες διατάξεις στον τομέα της επιτροπολογίας, χωρίς αυτό να επηρεάζει την ουσία του βασικού κανονισμού, πράγμα που σημαίνει ότι η προβλεπόμενη επιτροπή θα συνεδριάζει τόσο ως συμβουλευτική επιτροπή όσο και ως ρυθμιστική επιτροπή. Εξάλλου, το Ευρωπαϊκό Κοινοβούλιο θα ενημερώνεται τακτικά από την Επιτροπή για τις εργασίες των επιτροπών, είτε πρόκειται για τη συμβουλευτική επιτροπή είτε για τη ρυθμιστική επιτροπή.

Άρθρο 1 παράγραφος 2 [άρθρο 11 παράγραφος 2 του κανονισμού (ΕΟΚ) αριθ. 3528/86]

13. Το Συμβούλιο περιέλαβε στην κοινή του θέση ως κονδύλι για το 2001 ένα ποσό που ανταποκρίνεται στις εγγεγραμμένες στον προϋπολογισμό πιστώσεις για τις οποίες είχαν συμφωνήσει το Κοινοβούλιο και το Συμβούλιο.

Άρθρο 1 παράγραφος 2 [άρθρο 11 παράγραφος 3 του κανονισμού (ΕΟΚ) αριθ. 3528/86]

14. Το Συμβούλιο αποδέχθηκε τις προτάσεις του Κοινοβουλίου σχετικά με την υποχρέωση της Επιτροπής να υποβάλει έκθεση για την εφαρμογή του κανονισμού, όχι μόνο στο Συμβούλιο αλλά και στο Κοινοβούλιο, καθώς και πρόταση αναθεώρησης και προς τα δύο θεσμικά όργανα.

Άρθρο 1 παράγραφοι 3 και 4

15. Ύστερα από τις αλλαγές στην αρίθμηση των άρθρων που αφορούν την επιτροπολογία, τροποποιούνται αναλόγως και οι παραπομπές στα άρθρα αυτά.

Άρθρο 2

16. Το Δικαστήριο, στην απόφασή του του Φεβρουαρίου 1999, είχε αποφανθεί ότι θα εξακολουθήσουν να ισχύουν τα αποτελέσματα των δύο ακυρωθέντων κανονισμών έως ότου το Συμβούλιο θεσπίσει νέους κανονισμούς με το ίδιο αντικείμενο. Για λόγους νομικής ασφάλειας, το Συμβούλιο πρόσθεσε ένα άρθρο σχετικά με τα αποτελέσματα των μέτρων που έχουν ληφθεί κατ' εφαρμογή των ακυρωθέντων κανονισμών.

Άρθρο 3

17. Το άρθρο 3 αντιστοιχεί στο άρθρο 2 της πρότασης της Επιτροπής.

B. Κανονισμός για την πυροπροστασία των κοινοτικών δασών

Πρώτο σημείο αναφοράς

18. Βλέπε αιτιολόγηση του πρώτου σημείου αναφοράς του κανονισμού για την ατμοσφαιρική ρύπανση.

Αιτιολογικές σκέψεις 2 και 12

19. Οι τροπολογίες αυτές είναι ίδιες με εκείνες των αιτιολογικών σκέψεων 1 και 11 του κανονισμού για την ατμοσφαιρική ρύπανση.

Αιτιολογική σκέψη 4

20. Το Συμβούλιο αποδέχθηκε αυτή την αιτιολογική σκέψη, που προτάθηκε από το Κοινοβούλιο προκειμένου να τονιστεί η σημασία του μεσογειακού δάσους στο όλο πλαίσιο της προστασίας από τις πυρκαγιές.

Αιτιολογική σκέψη 6

21. Η αιτιολογική σκέψη 6 τροποποιήθηκε ελαφρά προκειμένου να προστεθεί η πανευρωπαϊκή υπουργική διάσκεψη της Λισαβόνας και να διευκρινιστεί ότι πρόκειται για τρεις διασκέψεις.

Αιτιολογική σκέψη 9

22. Το Συμβούλιο ακολούθησε την πρόταση του Κοινοβουλίου και πρόσθεσε ότι η προστασία των δασών συμβάλλει στην επίτευξη των στόχων του άρθρου 33 παράγραφος 1 στοιχείο β) της συνθήκης.

Άρθρο 1 παράγραφος 1 [άρθρο 9 του κανονισμού (ΕΟΚ) αριθ. 2158/92]

23. Το άρθρο αυτό αναπροσαρμόζει τα δεδομένα σύμφωνα με τη νέα απόφαση επιτροπολογίας. Ο προτεινόμενος κανονισμός δεν επιφέρει ουσιαστικές αλλαγές στο βασικό κανονισμό. Δεν υπάρχει επομένως λόγος να μεταβληθεί ο χαρακτήρας της υπάρχουσας επιτροπής. Το Κοινοβούλιο θα ενημερώνεται τακτικά, είτε πρόκειται για ρυθμιστική επιτροπή είτε για συμβουλευτική επιτροπή.

Άρθρο 1 παράγραφος 1 [άρθρο 10 παράγραφος 2 του κανονισμού (ΕΟΚ) αριθ. 2158/92]

24. Βλέπε αιτιολόγηση του άρθρου 1 παράγραφος 2 (προϋπολογισμός) του κανονισμού για την ατμοσφαιρική ρύπανση.

Άρθρο 1 παράγραφος 1 [άρθρο 10 παράγραφος 3 του κανονισμού (ΕΟΚ) αριθ. 2158/92]

25. Το Συμβούλιο αποδέχθηκε τη συγκεκριμένη τροπολογία του Κοινοβουλίου, με την οποία υποχρεώνεται η Επιτροπή να υποβάλει έκθεση για την εφαρμογή του κανονισμού, καθώς και πρόταση αναθεώρησης, και στα δύο θεσμικά όργανα. Η παράγραφος αυτή είναι ίδια, μετά τις τροποποιήσεις που πρόσθεσε το Κοινοβούλιο, με την παράγραφο 3 του άρθρου 11 του κανονισμού (ΕΟΚ) αριθ. 3528/86.

Άρθρο 1 παράγραφος 2

26. Βλέπε αιτιολόγηση του άρθρου 1 παράγραφοι 3 και 4, του κανονισμού για την ατμοσφαιρική ρύπανση.

Άρθρο 2

27. Βλέπε αιτιολόγηση του άρθρου 2 του κανονισμού για την ατμοσφαιρική ρύπανση.

Άρθρο 3

28. Το άρθρο 3 αντιστοιχεί στο άρθρο 2 της πρότασης της Επιτροπής.

IV. ΓΕΝΙΚΟ ΣΥΜΠΕΡΑΣΜΑ

29. Το Συμβούλιο θεωρεί ότι η κοινή του θέση, η οποία υιοθετεί σε μεγάλο βαθμό τη γνώμη του Κοινοβουλίου και περιλαμβάνει τις προαναφερόμενες τροποποιήσεις, ανταποκρίνεται καλύτερα στους στόχους της Επιτροπής.

(1) ΕΕ L 51 της 21.2.1997, σ. 9.

(2) ΕΕ L 51 της 21.2.1997, σ. 11.

(3) Η αρίθμηση των αιτιολογικών σκέψεων και των άρθρων παραπέμπει στις κοινές θέσεις (ΕΚ) αριθ. 12/2001 και (ΕΚ) αριθ. 13/2001.